*Må man dokumentere tapt inntekt for perioden man søker for?*

Nei, det er ikke nødvendig å dokumentere den konkrete tapte inntekten i måneden det søkes for. Mange opplever oppdragstørke, og det vil derfor ikke være mulig å peke på konkrete jobber som ikke kom, annet enn at inntektene er redusert. Ordningen baserer seg på næringsinntekt fra 2019, og det er denne inntekten kompensasjonen regnes opp mot. I skjemaet du fyller ut får du spørsmål om du har hatt næringsinntekter i måneden du søker for. Disse vil trekkes fra en eventuell kompensasjon.

*Hva med oppdrag jeg gjennomførte i april, men som først ble utbetalt i mai? Går de til avkorting av kompensasjonen?*

Pr. tidspunkt regnes inntekten fra når du får pengene på konto. Dette vil si at dersom du søker kompensasjon for mai i juni, og du fikk utbetalt 3000 kr. på konto i april, skal dette føres inn i skjemaet som inntekt i april og gå til fratrekk. Dette gjelder også stipender utbetalt i april, selv om de kan være ment å dekke en lengre periode (arbeidsstipend fra Staten utbetales som lønn og skal ikke føres opp her, i følge NAV). Se mer om stipend lenger ned.

Man skal trekke fra faste utgifter.

*Skal jeg oppgi netto- eller bruttoinntekt for 2019 i NAVs skjema?*

NAV opplyser at man skal oppgi bruttoinntekt. Her ser det ut til at de mener inntekten minus kostnader, men før skatt. Det er denne summen som kalles personinntekt i selvangivelsen. Er du i tvil, ta kontakt med NAV.

Nytt svar fra NAV pr 25.05.2020: De bekrefter at det er bruttoinntekter minus kostnader som føres inn som 2019-inntekt. Det skal trekkes kostnader fra inntekten i mai.

*Skal utbetalingene fra kompensasjonsordningen anses som næringsinntekt eller lønnsinntekt?*

Er man selvstendig næringsdrivende, utbetales dette som næringsinntekt – altså personinntekt i næring. Er man frilanser, utbetales dette som lønnsinntekt.

*Trekker NAV skatt av utbetalingene?*

Nei, ikke for selvstendig næringsdrivende. Du må selv legge av skatt fra beløpet du får utbetalt. Noen har opplevd å få melding om at NAV ønsker å hente skattekort fra dem, men NAV sier nå at man skal se bort ifra dette. Du må altså regne utbetalingene fra kompensasjonsordningen inn i forhåndsskatten din for 2021. For frilansere sier NAV at de betales ut som lønnsinntekt, her bør man dobbeltsjekke hvorvidt skatten er trukket fra.

*Jeg har en kombinasjon av lønns- og næringsinntekt. Hvordan fungerer denne ordningen for meg?*

Flere forfattere har en fast prosentstilling ved siden av skrivingen, der arbeidet betales ut som lønn. NAV opplyser om at du i Kompensasjonsordningen kun skal opplyse om næringsinntekter, og at NAV selv regner ut beløpet man har tjent som lønnsmottaker og ser dette opp mot utbetalingen fra Kompensasjonsordningen.

Dersom man er permittert fra stillingen man har som lønnsmottaker, opplyser NAV om at man fortsatt kan søke på Kompensasjonsordningen, *så lenge ordningene ikke dekker det samme inntektstapet*. Dagpenger er ment å dekke tapt lønnsinntekt, mens Kompensasjonsordningen er ment å dekke tapt næringsinntekt.

Dette kan være litt vrient å forstå, men du finner noen eksempler på ulike utregninger for dem med kombinasjonsinntekt i NAV-linken over, under punktet “Jeg har inntekt som arbeidstaker i tillegg. Hvordan beregnes min kompensasjon” og “Kan jeg kombinere den nye ordningen med andre utbetalinger fra NAV?”.

Igjen oppfordrer vi til å ringe NAV dersom det er konkrete forhold ved din situasjon du trenger nærmere klarhet i.

*Jeg har mottatt stipend for 2019. Hvordan påvirker dette ordningen?*

Det er kun Statens arbeidsstipend som utbetales som lønn. Da gjelder det samme som for punktet over. Andre stipend som er utbetalt i 2019, regnes vanligvis som næringsinntekt, men her er det ulike praksiser, og du bør selv undersøke hvor du har ført ditt stipend i selvangivelsen. Har du ført det opp som næringsinntekt, regnes det inn i beregningsgrunnlaget for 2019.

*Føres royalty som ble utbetalt nå i mai, føres opp som inntekt i mai-måned?*

Sett mot vanlig praksis skal royalty beregnet fra boksalg i 2020 føres inn i 2020-regnskapet og regnes derfor som en del av næringsinntekten 2020.

*Jeg er student og selvstendig næringsdrivende. Gjelder denne ordningen for meg?*

NAV har kun svart at de “ikke har fått noen føringer på dette”. Det er derfor uklart hvorvidt forfattere som studerer ved siden av, kan søke ordningen.

*NAV oppgir at man bare kan søke én gang pr. måned. Hva gjør jeg hvis jeg har skrevet feil i skjemaet?*

Siden ordningen behandles automatisk, kan man ikke selv rette eventuelle feil man oppdager etter at skjema er innsendt. Man må da skrive en beskjed til NAV gjennom “Mine sider” og forklare situasjonen, eventuelt ringe dem pr. telefon. Vær derfor ekstra nøye når du fyller ut skjemaet og dobbeltsjekk alle tall.

*Jeg har fått for lite betalt. Hva gjør jeg?*

NAV skal ha opprettet en klageinstans for Kompensasjonsordningen. De opplyser om at et alternativ er å ta kontakt med NAV gjennom “Mine sider” og funksjonen “Skriv til oss”, dersom du mener utbetalingen ikke stemmer.

*Jeg har vesentlig lavere inntekt i 2019 enn gjennomsnitt for de tre siste årene før covid-19. Hva gjør jeg?*

En forfatterøkonomi er ustabil, og problemstillingen med at beregningsgrunnlaget ble endret fra siste tre år til kun 2019 er forelagt Arbeids- og sosialdepartementet. Vi har ikke fått tilfredsstillende svar, utover at de ville ta utgangspunkt i næringsinntekt 2019 for at NAV skulle kunne gjennomføre behandlingene raskest mulig.

Derfor er situasjonen fortsatt at NAV kun forholder seg til næringsinntekt 2019, og beregningen gjøres med utgangspunkt i denne.

*Jeg har et nyoppstartet foretak i 2019/2020. Kan jeg benytte meg av kompensasjonordningen?*

Svarene fra NAV er her litt uklare. På hjemmesidene sine opplyser de om at “For nyetablerte selskaper kan vi bruke inntekter frem til 1. mars 2020.”